यमन का शासक ज़ू नोवास था। उसने पास में रहने वाले नजरान के ईसाईयों को कड़ी यातना दे रखी थी ताकि वह ईसाई धर्म छोड़ दें। उनमें से दूस नाम का व्यक्ति बच निकलने में सफल हो गया और उसने स्वयं को सम्राट के पास पहुंचाया जो ईसाई धर्म का अनुयाई था और उसने पूरी बात उससे बताई। इसके बाद क़ैसर ने हबशा अर्थात वर्तमान इथोपिया के शासक नज्जाशी के नाम एक पत्र लिखा कि वह ज़ूनोवास से नजरान के ईसाईयों का प्रतिशोध ले। नज्जाशी ने अरयात नाम के व्यक्ति को सेनापति बनाकर उसके नेतृत्व में 70 हज़ार की सेना यमन रवाना की। अबरहा भी इस सेना का एक कमांडर था। यमन के शासक ज़ूनोवास और अरयात की सेना के बीच युद्ध हुआ। इस युद्ध में ज़ू नोवास की पराजय हुई और अरयात यमन का शासक बन गया। कुछ समय के बाद अबरहा ने उसके विरुद्ध विद्रोह कर दिया और उसे मार कर स्वयं उसके स्थान पर बैठ गया। इस बात की ख़बर नज्जाशी तक पहुंची तो उसने अबरहा का दमन करने का फैसला किया परंतु अबरहा ने जल्दी से नज्जाशी के प्रति अपनी वफादारी की घोषणा कर दी। नज्जाशी ने उसे माफ कर दिया और उसे उसके पद पर बाकी रखा। इसी बीच अबरहा ने दिखावटी सेवा भाव के तहत यमन में एक सुन्दर व महत्वपूर्ण गिरजाघर का निर्माण करवाया जो अपने समय में अद्वतीय था। उसके बाद उसने अरब के लोगों को काबे का दर्शन करने से जाने से रोकने के लिए यमन में निर्मित गिरजाघर में बुलाने का फैसला किया। इसी प्रकार उसने यह भी निर्णय किया कि अरब यहीं पर हज करें ताकि लोग इस गिरजाघर का दर्शन और उसकी परिक्रमा करें। इसी उद्देश्य से उसने हिजाज और आस -पास की अरब भूमियों व कबीलों में बहुत से प्रचारक भेजे। समस्त प्रयास के बाद भी अबरहा अरबों के ध्यान को अपने नव निर्मित गिरजाघर की ओर आकृष्ट करने में सफल नहीं हो पाया। इससे वह बहुत क्रोधित हुआ और उसने खानये काबा को ध्वस्त करने का फैसला किया। अतः इस कार्य के लिए हाथी सवारों की एक भारी सेना तैयार करके वह मक्के की ओर चल पड़ा। जब वह मक्के के निकट पहुंचा तो उसने कुछ लोगों को भेजा ताकि वे मक्का के रहने वालों के ऊंटों और सम्पत्ति को लूटें। इस दौरान अबरहा के लोगों ने हज़रत अब्दुल मुत्तलिब के 200 ऊंटों को भी लूट लिया। अबरहा ने किसी को मक्का नगर के भीतर भेजा ताकि मक्का के प्रमुख व प्रतिष्ठित व्यक्ति को उसके पास ले जाया जाये। सब ने पैग़म्बरे इस्लाम के दादा हज़रत अब्दुल मुत्तलिब की ओर संकेत किया और वह व्यक्ति हज़रत अब्दुल मुत्तलिब को अबरहा के पास ले गया। जब हज़रत अब्दुल मुत्तलिब अबरहा के पास पहुंचे तो वह बहुत प्रभावित हुआ यहां तक कि उनके सम्मान में खड़ा हो गया और उनसे पूछा कि तुम क्या चाहते हो? इस पर हज़रत अब्दुल मुत्तलिब ने कहा मेरे 200 ऊंटों को लूट लिया है तुम मेरे माल को लौटाने का आदेश दो। अबरहा ने आश्चर्य से कहा जब मैंने तुम्हें देखा तो तुम्हारी महानता व रोब मेरे दिल में बैठ गया किन्तु तुमने जो यह कहा मेरी नज़र में तुम छोटे हो गये और तुम 200 ऊंटों की बात करते हो किन्तु तुम काबे के बारे में क्यों बात नहीं करते हो? जबकि वह तुम्हारे और तुम्हारे पूर्वजों के धर्म से संबंधित है और मैं उसे ध्वस्त करने के लिए आया हूं। इस पर हज़रत अब्दुल मुत्तलिब ने कहा मैं अपने ऊंटों का मालिक हूं और इस घर का भी मालिक है जो स्वयं इसकी रक्षा करेगा। हज़रत अब्दुल मुत्तलिब की इस बात से अबरहा हिल गया और सोच में पड़ गया। हज़रत अब्दुल मुत्तलिब मक्का लौट आये और लोगों से कहा कि आस- पास के पहाड़ों पर शरण लें और स्वयं कुछ लोगों के साथ ख़ानये काबा के समीप पहुंच गये और ईश्वर से सहायता मांगी। अबरहा हाथी पर सवार होकर बहुत बड़ी सेना के साथ खानये काबा को ध्वस्त करने के लिए मक्के की ओर रवाना हो गया। इस बीच समुद्र की ओर से पक्षियों का दल पहुंच गया। उनमें से हर एक के पास तीन छोटी -छोटी कंकरियां थीं एक चोंच में और दो चंगुल में। इन पक्षियों ने वर्षा के पानी की भांति इन कंकरियों को अबरहा की सेना के सिरों पर गिरा दिया। जब कंकरियों की वर्षा अबरहा की सेना पर हुई तो वे सबके सब चबाये हुए भूसे की भांति ज़मीन पर गिर कर तबाह हो गये। कंकरियां अबरहा को भी लगीं वह घायल हो गया और उसे यमन वापस ले जाया गया और वह वहीं पर मर गया। यह महत्वपूर्ण और शिक्षाप्रद घटना 570 ईसवी में हुई। इतिहासकारों के मध्य प्रसिद्ध बात के अनुसार पैग़म्बरे इस्लाम उसी वर्ष पैदा हुए थे। यह घटना इस बात का कारण बनी कि उस वर्ष का नाम आमुल फील अर्थात हाथियों वाला साल रखा गया। जैसाकि कहा गया कि यह सूरा चेतावनी है संसार के समस्त घमंडी व शक्तिशाली लोगों के लिए कि वे सेना और सैनिक संसाधनों की दृष्टि से कितने ही मज़बूत क्यों न हों परंतु महान व सर्वसमर्थ ईश्वर की शक्ति के सामने असमर्थ और कुछ भी नहीं हैं। रोचक बात यह है कि शत्रु अपने समय के युद्ध के आधुनिकतम हथियार व सैनिक संसाधन का प्रयोग करता है परंतु महान ईश्वर छोटे- छोटे पक्षियों और छोटी- छोटी कंकरियों के माध्यम से शक्ति के नशे में चूर घमंडियों का का अंत कर देता है।